
Θεσσαλονίκη, 13 Οκτωβρίου 2026

ΔΕΛΤΙΟ ΤΥΠΟΥ
SYNERGIE 2026 στο ΝΟΗΣΙΣ
Οι νέοι σχεδιάζουν το μέλλον τους στην εποχή της Τεχνητής Νοημοσύνης 

Ο Σύλλογος Αποφοίτων & Φίλων του Κολεγίου «ΔΕΛΑΣΑΛ», σε συνδιοργάνωση με το ΝΟΗΣΙΣ – Κέντρο Διάδοσης Επιστημών και Μουσείο Τεχνολογίας, διοργανώνει την ημερίδα SYNERGIE 2026, η οποία πραγματοποιείται για πρώτη φορά στις εγκαταστάσεις του ΝΟΗΣΙΣ και είναι αφιερωμένη στις αλλαγές που επιφέρει η Τεχνητή Νοημοσύνη στην εκπαίδευση, την αγορά εργασίας και τις επαγγελματικές επιλογές των νέων.
Η ημερίδα θα πραγματοποιηθεί το Σάββατο 17 Οκτωβρίου 2026, από τις 10:00 έως τις 14:30, με σκοπό να ενισχύσει τη σύνδεση της εκπαίδευσης με την αγορά εργασίας και να προσφέρει στους νέους έγκαιρη και αξιόπιστη ενημέρωση για τις επιλογές που διαμορφώνουν το ακαδημαϊκό και επαγγελματικό τους μέλλον.
Οι εργασίες της ημερίδας θα επικεντρωθούν στις μεταβολές που συντελούνται στα επαγγέλματα, στις δεξιότητες που αποκτούν αυξημένη σημασία, στην επίδραση της Τεχνητής Νοημοσύνης και των γεωπολιτικών εξελίξεων στην εκπαίδευση και την απασχόληση, καθώς και στις προϋποθέσεις για τη δημιουργία περισσότερων ευκαιριών επαγγελματικής εξέλιξης στην Ελλάδα.
Ιδιαίτερη έμφαση θα δοθεί στο φαινόμενο του brain drain και στη διαμόρφωση ενός περιβάλλοντος που θα επιτρέπει στους νέους να σπουδάζουν, να εξελίσσονται επαγγελματικά και να αναπτύσσουν επιχειρηματική δραστηριότητα στον τόπο τους.
Την έναρξη της ημερίδας θα σηματοδοτήσουν οι χαιρετισμοί της Αλεξάνδρας Λαπουρίδου, Προέδρου του Συλλόγου Αποφοίτων & Φίλων του Κολεγίου «ΔΕΛΑΣΑΛ», της Δρ. Έρης Τόκα, Προέδρου του Διοικητικού Συμβουλίου του ΝΟΗΣΙΣ, και του Αναστάσιου Παπαϊωάννου, Γενικού Διευθυντή του Κολεγίου «ΔΕΛΑΣΑΛ».
Στη συνέχεια, δύο απόφοιτοι του Κολεγίου «ΔΕΛΑΣΑΛ» θα μεταφέρουν στο κοινό εμπειρίες και προβληματισμούς από τη δική τους επαγγελματική διαδρομή. Ο Άρης Βλάχος, απόφοιτος της Τάξης του 1985, επιχειρηματίας και σύμβουλος με δραστηριότητα στη Νοτιοανατολική Ευρώπη, θα φωτίσει τις προκλήσεις της διεθνούς επιχειρηματικότητας, της εξωστρέφειας και της λήψης αποφάσεων σε περιόδους αβεβαιότητας. Ο Κανέλλης Παρταλίδης, απόφοιτος της Τάξης του 1994 και επιχειρηματίας με εμπειρία στην εμπορική στρατηγική, την επικοινωνία και τη διοίκηση, θα αναδείξει τη σημασία της διαρκούς μάθησης και της προσαρμοστικότητας σε ένα επαγγελματικό περιβάλλον που μεταβάλλεται συνεχώς.
Μετά τις κεντρικές ομιλίες και ένα σύντομο διάλειμμα, η σκυτάλη θα περάσει στη συζήτηση στρογγυλής τράπεζας, όπου εκπρόσωποι της Πολιτείας, της εκπαίδευσης, της καινοτομίας και της αυτοδιοίκησης θα προσεγγίσουν από διαφορετικές οπτικές τις αλλαγές που διαμορφώνουν το μέλλον των νέων. Η συζήτηση θα κινηθεί γύρω από τέσσερις αλληλένδετους άξονες: το μέλλον της εργασίας και των σπουδών, την Τεχνητή Νοημοσύνη και τον ψηφιακό μετασχηματισμό, τις δεξιότητες και την ισότιμη συμμετοχή στην εργασία, καθώς και την κοινωνική ασφάλιση, την παραγωγή και την επιστροφή εξειδικευμένου ανθρώπινου δυναμικού στην Ελλάδα. Στο ίδιο τραπέζι θα βρεθούν ο Σταύρος Καλαφάτης, Υφυπουργός Ανάπτυξης, αρμόδιος για την Έρευνα και την Καινοτομία, η Άννα Ευθυμίου, Υφυπουργός Εργασίας και Κοινωνικής Ασφάλισης, αρμόδια για θέματα Κοινωνικής Ασφάλισης, ο Νικόλαος Παπαϊωάννου, Υφυπουργός Παιδείας, Θρησκευμάτων και Αθλητισμού, αρμόδιος για την Ανώτατη Εκπαίδευση, ο Δρ. Παναγιώτης Κετικίδης, Πρόεδρος του Διοικητικού Συμβουλίου της Αλεξάνδρειας Ζώνης Καινοτομίας Α.Ε., ο Κωνσταντίνος Γιουτίκας, Αντιπεριφερειάρχης Μητροπολιτικής Ενότητας Θεσσαλονίκης Κ.Μακεδονίας, και ο Γιώργος Ντιγκμπασάνης, Σύμβουλος Ακαδημαϊκής Ανάπτυξης του Κολεγίου «ΔΕΛΑΣΑΛ».
Την παρουσίαση και τον συντονισμό της ημερίδας και της συζήτησης στρογγυλής τράπεζας έχει η δημοσιογράφος Μαρία Σαμολαδά.
Το SYNERGIE 2026 πραγματοποιείται με την υποστήριξη των ΚΗΠΟΥ ΕΡΓΟΝ, Plaisir, Fondo και Egreeno, ενώ την επικοινωνιακή προβολή της διοργάνωσης στηρίζουν οι Praximag.gr, Voria.gr, City 106,1 και Ράδιο Σάρωθρον, συμβάλλοντας στην ευρύτερη διάδοση του μηνύματός της για τη δύναμη της εκπαίδευσης, της καινοτομίας και των νέων ανθρώπων.

